Projekts

Latvijas Republikas ministru kabinets

2014. gada \_\_\_.\_\_\_\_\_\_\_\_\_ Noteikumi Nr. \_\_\_

Rīgā (prot. Nr. \_\_\_\_\_ .§)

**Vispārīgās valsts autoceļu būvdarbu izpildes un kvalitātes prasības atbilstoši autoceļu noslogojumam**

Izdoti saskaņā ar

likuma „Par autoceļiem”

25. panta 1.1 daļu

1. Noteikumi nosaka vispārīgās valsts autoceļu būvdarbu izpildes un kvalitātes prasības atbilstoši autoceļu noslogojumam.

# 1. Vispārīgās būvdarbu izpildes prasības

## 1.1. Būves vieta un ar būvdarbiem saistītās zemes

2. Būvdarbu veicējs atbild par būves vietā esošo inženierkomunikāciju aizsardzību. Būvdarbu veicēja pienākums ir iegūt visus ar būvdarbu izpildi saistītos nepieciešamos saskaņojumus un saņemt atļaujas no inženierkomunikāciju valdītājiem.

3. Būvdarbu veicējs uztur būves vietu, kā arī, ja tas paredzēts būvprojektā – apvedceļus, ziemā un vasarā satiksmei drošā stāvoklī atbilstoši noteiktajai autoceļa uzturēšanas klasei, kas noteikta valsts autoceļu ikdienas uzturēšanas jomu regulējošos normatīvajos aktos.

4. Būvdarbu veicējs nodrošina piekļūšanu tiem īpašumiem, kuru pievienojumi atrodas būves vietā.

## 1.2. Satiksmes organizācija un darba drošība

5. Būvdarbu veicējs atbild par satiksmes organizāciju būves vietā un apvedceļos, ciktāl tas attiecas uz būvdarbiem, un būves vietas aprīkošanu, saskaņā ar normatīvajiem aktiem par darba vietas aprīkošanu uz ceļiem.

6. Būvdarbus organizē tā, lai nepamatoti neierobežotu satiksmi, nodrošinot pēc iespējas netraucētu satiksmes plūsmu.

7. Būves vietā gan būvdarbu izpildes periodā, gan arī tehnoloģiskajos pārtraukumos satiksmes organizācijai nepieciešamos horizontālos apzīmējumus, lieto dzeltenā krāsā.

8. Pagaidu horizontālos apzīmējumus baltā krāsā var lietot uz uzbūvētas dilumkārtas, ja šo apzīmējumu dislokācija sakrīt ar paredzēto paliekošo horizontālo apzīmējumu dislokāciju.

9. Uz valsts galvenajiem autoceļiem piektdienās, pirmssvētku dienās un svētdienās no pulksten 1600 līdz 2200, kā arī darba dienās no pulksten 700 līdz 900 un no pulksten 1600 līdz 2000 būvdarbu veicējam bez saskaņošanas ar pasūtītāju aizliegts veikt darbu, kas saistīts ar satiksmes kustības īslaicīgu papildu ierobežošanu.

10. Būvdarbu veicējs atbild par darba aizsardzību un drošību, ciktāl tas attiecas uz būves vietu un būvdarbiem, saskaņā ar normatīvajiem aktiem darba aizsardzības un darba drošības jomā.

## 1.3. Būvdarbu žurnāls

11. Būvdarbu žurnālu iekārto, reģistrē un aizpilda būvdarbu veicējs saskaņā ar būvniecību regulējošo normatīvo aktu prasībām.

12. Būvdarbu veicējam ir pienākums nekavējoties ierakstīt būvdarbu žurnālā paredzēto informāciju pēc izpildīto darbu un citu nepieciešamo darbību (apjoma un kvalitātes mērījumi, testēšana u.c.) izpildes, bet ne vēlāk kā nākamajā darba dienā pēc šo darbu veikšanas.

13. Būvdarbu žurnāls būvdarbu izpildes laikā atrodas būves vietā.

## 1.4. Kvalitātes kontrole un darba daudzuma noteikšana

14. Visiem būvmateriāliem un būvizstrādājumiem, kurus paredzēts izmantot būvdarbu izpildei, jābūt saņemtam atbilstības apliecinājumam saskaņā ar normatīvajiem aktiem, kas regulē būvmateriālu un būvizstrādājumu atbilstības novērtēšanu.

15. Paraugus ņem būvdarbu veicējs būvdarbu līgumā noteiktajā kārtībā.

16. Būvdarbu veicējs laikus, bet ne vēlāk kā 1 dienu iepriekš, informē būvuzraugu par plānoto paraugu ņemšanu, kā arī nodrošina nepieciešamo aprīkojumu paraugu ņemšanai un iesaiņošanai.

17. Noņemto paraugu (izņemot no gatava asfalta seguma izurbtos paraugus) paredzētajai testēšanai pietiekamā apjomā sadala A, B un C daļās, katru parauga daļu iesaiņojot atsevišķi. Parauga A daļu saņem būvdarbu veicējs, bet parauga B un C daļu – būvuzraugs.

18. Pasūtītājam un būvuzraugam ir tiesības ņemt papildu paraugus būves vietā, būvmateriālu ieguves vietās, ražotnēs vai krautnēs, pieaicinot būvdarbu veicēja pārstāvi.

19. Parauga A daļu testē būvdarbu veicējs, parauga B daļu testē pasūtītājs vai būvuzraugs, bet parauga C daļu glabā būvuzraugs, līdz akta par būves pieņemšanu ekspluatācijā vai paveikto darbu pieņemšanas akta parakstīšanai. Nepieciešamības gadījumā, parauga C daļu izmanto papildu testēšanai.

20. Parauga B daļas testēšanas nepieciešamību un apjomu nosaka pasūtītājs.

21. Bituminēto kārtu biezumu mērījumus veic piedaloties būvdarbu veicējam un būvuzraugam, tūlīt pēc paraugu izurbšanas būves vietā.

22. Būvdarbu veicējs mērījumu un testēšanas rezultātus iesniedz būvuzraugam tūlīt pēc mērījumu vai testēšanas izpildes un pirms sedzošo darbu uzsākšanas, norādot veikto testu un mērījumu nenoteiktību, ja testēšanas laboratorijai pielietotajām metodēm nenoteiktība ir aprēķināta.

23. Pēc būvdarbu vai darba daļas pabeigšanas būvdarbu veicējs apkopo visu mērījumu un testēšanas rezultātus, norādot visus – gan būvdarbu veicēja, gan pasūtītāja, gan būvuzrauga – iegūtos rezultātus, un iesniedz tos būvuzraugam.

24. Izpildīto darbu vērtē pēc parauga A daļas un B daļas testu un mērījumu rezultātiem. Parauga C daļu pārbauda strīdus gadījumos.

25. Ja paredzēts uzmērīt konstruktīvās kārtas laukumu vai platumu, tad jāmēra konstruktīvās kārtas virsmas laukums vai platums pa uzmērāmās virsmas augšējām malām vai šķautnēm.

26. Ja paredzēts uzmērīt vairāku citu virs citas esošu konstruktīvo kārtu platumu un būvprojektā nav noteikts, ka visu kārtu platumus pieņem vienādus ar virsējās kārtas jeb „efektīvo“ platumu, tad katras nākamās apakšējās kārtas platumu nosaka, pieskaitot virsējās kārtas platumam tās nogāzes ar paredzētā vai tehnoloģiskā slīpuma horizontālo projekciju.

27. Ja paredzēts uzmērīt konstruktīvās kārtas vai rakšanas darbu tilpumu, to aprēķina, salīdzinot plāna un augstuma atzīmes pirms un pēc darba veikšanas. Darba daudzumu kubikmetros (m3) uzmēra kā konstrukcijas apjomu blīvā veidā.

28. Ja paredzēts uzmērīt būvmateriāla tilpumu kravā:

28.1. beramām kravām – piekrauj kontrolkravu, kurai nosaka tilpumu, ņemot vērā transportējamā materiāla tilpumsvaru vai pārmērot kravas izmērus;

28.2. neberamām kravām tilpumu nosaka pēc bunkura vai cisternas mērierīču rādījumiem un materiāla tilpumu kravā kontrolē, salīdzinot ar materiāla patēriņu konstrukcijā.

29. Ja paredzēts uzmērīt būvkonstrukciju vai būvmateriālu svaru, to nosaka, sverot vai aprēķinot no tilpuma mērījumiem un/vai maisījumu receptes.

## 1.5. Darba programma

30. Darba programmā apraksta darba organizāciju, izmantojamās tehnoloģijas, materiālus un kvalitātes kontroles metodes. Darba programmu sagatavo pilnā apjomā vai atsevišķiem darbu veidiem un kārtām.

31. Darba programma darba izpildes laikā atrodas būves vietā.

32. Darba programmā ietver šādu informāciju:

32.1. vispārējos datus par:

32.1.1. vadošo personālu;

32.1.2. būvatļauju;

32.1.3. būves vietas nodošanas – pieņemšanas dokumentu;

32.1.4. apdrošināšanas polisēm;

32.1.5. satiksmes organizācijas projektu;

32.2. grafikus:

32.2.1. darba izpildes laika grafiku;

32.2.2. naudas plūsmas grafiku;

32.3. aprakstus, plānus un apliecinājumus:

32.3.1. darba organizācijas apraksts, darba metožu un procesu apraksts;

32.3.2. pārbaužu, testēšanas un mērījumu apraksts un plāns;

32.3.3. būvmateriālu atbilstības apliecinājumi;

32.3.4. ar saistvielām saistītu vai nesaistītu maisījumu projekti (izejmateriālu testēšanas rezultāti, priekšprojekts un darba formula);

32.4. mērījumus, aprēķinus un projektus:

32.4.1. būvdarbu veicēja vērtējums būvprojekta detalizācijas pakāpei;

32.4.2. būvdarbu veicēja papildus veiktie uzmērījumi, aprēķini un projektēšana, ja būvprojekta dati nav pietiekami, lai izpildītu būvdarbus;

32.4.3. būvdarbu veicēja izstrādātie nepieciešamie detaļu darba zīmējumi un darba izpildes algoritmi, kas apliecina un nodrošina paredzēto būvdarbu izpildi un produkta kvalitāti.

## 1.6. Izpilduzmērījumu veikšana

33. Būvdarbu veicējs nodrošina topogrāfiskās informācijas iegūšanu par būvi un/vai inženierkomunikāciju, kas iegūta tās būvniecības laikā, un tās attēlošanu plānā, saskaņā ar normatīvajiem aktiem, kas regulē topogrāfisko uzmērījumu veikšanu un saglabāšanu.

34. Veicot valsts autoceļa kā kompleksas inženierbūves topogrāfisko uzmērīšanu, izpilduzmērījuma plānā tiek attēloti būvniecības laikā izbūvētie autoceļa kompleksu veidojošie elementi.

35. Uzmērītajai topogrāfiskajai informācijai jāatbilst faktiskajam stāvoklim apvidū.

36. Topogrāfiskās uzmērīšanas darbu uzmērīšanas lieta jāsakārto atbilstoši normatīvo aktu prasībām, kas regulē topogrāfisko uzmērījumu veikšanu un saglabāšanu.

# 2. Vispārīgās kvalitātes prasības

## 2.1. Kvalitātes prasību parametri un vispārīgās kvalitātes prasības neatkarīgi no autoceļa noslogojuma

37. Kvalitātes prasību parametri neatkarīgi no autoceļa noslogojuma ir noteikti būvkonstrukciju un būvju viendabībai, novietojumam, formai un izmēriem, kā arī autoceļa horizontālo apzīmējumu saķeres koeficientam.

38. Kvalitātes prasību parametri būvmateriāliem, būvkonstrukcijām un būvēm atkarībā no autoceļa noslogojuma ir noteikti autoceļa konstruktīvo kārtu maisījumu izejmateriāliem, nesaistītiem un ar saistvielām saistītiem maisījumiem un kārtām, tajā skaitā ceļa seguma dilumkārtas garenlīdzenumam un saķeres koeficientam, kā arī autoceļa konstruktīvo kārtu nestspējai.

39. Autoceļa noslogojums tiek iedalīts atkarībā no gada vidējā diennakts satiksmes intensitātes vienā joslā, aprēķinot pēc transportlīdzekļu ar radžotām riepām procentuālā daudzuma, ātruma ierobežojumiem, ceļa un joslas platuma, uzturēšanas metodes ziemā (turpmāk – GVDIj,pievestā) vai smago transportlīdzekļu (virs 3,5 t) gada vidējā diennakts satiksmes intensitātes vienā joslā (turpmāk – GVDIj,smagie):

39.1. GVDIj,pievestā ≤ 500 vai GVDIj,smagie ≤ 100;

39.2. GVDIj,pievestā 501-1500 vai GVDIj,smagie 101-500;

39.3. GVDIj,pievestā 1501-3500 vai GVDIj,smagie 501-1000;

39.4. GVDIj,pievestā > 3500 vai GVDIj,smagie > 1000.

40. Vispārīgās kvalitātes prasības neatkarīgi no autoceļa noslogojuma noteiktas šo noteikumu 1. pielikumā.

## 2.2. Vispārīgās kvalitātes prasības atkarībā no autoceļu noslogojuma

41. Vispārīgās kvalitātes prasības būvdarbu izpildē izmantojamajiem būvmateriāliem atkarībā no autoceļa noslogojuma noteiktas šo noteikumu 2. pielikumā.

42. Vispārīgās kvalitātes prasības, ja autoceļa noslogojums GVDIj,pievestā ≤ 500 vai GVDIj,smagie ≤ 100, noteiktas šo noteikumu 3. pielikumā.

43. Vispārīgās kvalitātes prasības, ja autoceļa noslogojums GVDIj,pievestā 501-1500 vai GVDIj,smagie 101-500, noteiktas šo noteikumu 4. pielikumā.

44. Vispārīgās kvalitātes prasības, ja autoceļa noslogojums GVDIj,pievestā 1501-3500 vai GVDIj,smagie 501-1000, noteiktas šo noteikumu 5. pielikumā.

45. Vispārīgās kvalitātes prasības, ja autoceļa noslogojums GVDIj,pievestā > 3500 vai GVDIj,smagie > 1000, noteiktas šo noteikumu 6. pielikumā.

Ministru prezidente L. Straujuma

Satiksmes ministrs A. Matīss

Iesniedzējs: Satiksmes ministrs A. Matīss

Vīza: Valsts sekretāra vietā –

valsts sekretāra vietniece Dž. Innusa

2014.09.15. 13:58

1358

A. Granīta, 67028157

[Andra.Granita@lvceli.lv](mailto:Andra.Granita@lvceli.lv)